1826. a. vaherevisjoni ajal sai üks väike pere Halliste kihelkonnas Abja mõisapiirkonnas /Abia/ perekonnanimeks EGEL /ÄGEL, EGGEL/. Pere oli kirjas Henno talus nr. 159. Arvatavasti asus see talu praeguse Sarja küla territooriumil Tõõtsimõisa ja Ruukle talude vahel - vähemalt revisjonis järgneb Henno kohe Tõõtsimõisa nimelisele talule. Vanematelt kaartidelt võib sealtsamast leida Enu- ja Enno-nimelised talud, küllap need olidki revisjonis kirja pandud kujul Henno. Küla ise kandis varem nimetust Peraküla, nüüdseks on Peraküla maad ühendatud Sarja külaga. Egelid esindavad abikaasa sugupuus mulke - tõsi küll, ka abikaasa ema ehk minu ämma suguvõsa ulatub üht otsapidi Mulgimaale Tarvastusse, kuid Abja mulgid pidavat siiski olema need kõige mulgimad mulgid.